ΚΑΝΟΝΙΣΜΟΣ (ΕΚ) αριθ. 1141/97 ΤΗΣ ΕΠΙΤΡΟΠΗΣ της 23ης Ιουνίου 1997 σχετικά με τη θέσπιση λεπτομερειών εφαρμογής του κανονισμού (ΕΚ) αριθ. 820/97 του Συμβουλίου όσον αφορά την επισήμανση του βοείου κρέατος και των προϊόντων με βάση το βόειο κρέας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 820/97 του Συμβουλίου, της 21ης Απριλίου 1997, σχετικά με τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας (1), και ιδίως το άρθρο 18,

Εκτιμώντας:

ότι πρέπει να προβλεφθούν λεπτομερείς κανόνες για την εφαρμογή του κανονισμού (ΕΚ) αριθ. 820/97, ιδίως όσον αφορά τις πωλήσεις μεταξύ κρατών μελών, έτσι ώστε το σύστημα επισήμανσης να μην οδηγήσει σε στρεβλώσεις του εμπορίου στην αγορά του βοείου κρέατος 7

ότι θα πρέπει να προβλεφθεί μια ταχύτερη ή απλουστευμένη διαδικασία έγκρισης για τα πρωτογενή τεμάχια βοείου κρέατος σε ατομικές συσκευασίες ή βοείου κρέατος σε μικρές συσκευασίες λιανικής πώλησης, που έχουν επισημανθεί σε ένα κράτος μέλος σύμφωνα με εγκεκριμένες προδιαγραφές και που έχουν εισαχθεί στο έδαφος ενός άλλου κράτους μέλους 7

ότι οι επιχειρηματίες και οι οργανώσεις θα πρέπει να τηρήσουν σύστημα αναγνώρισης και καταγραφής έτσι ώστε να διασφαλίζεται η συμμόρφωση προς τις προδιαγραφές 7

ότι για να εξασφαλισθεί η αξιοπιστία των προδιαγραφών είναι απαραίτητο να έχουν πρόσβαση ο ανεξάρτητος φορέας και η αρμόδια αρχή σε όλα τα μητρώα που φυλάσσονται από τους επιχειρηματίες και τις οργανώσεις και να διεξάγουν τακτικούς επιτόπου ελέγχους με βάση την ανάλυση των κινδύνων 7

ότι είναι απαραίτητο να πραγματοποιούν τα κράτη μέλη ελέγχους για να διασφαλίζεται επαρκής ακρίβεια των χρησιμοποιούμενων σημάτων 7

ότι πρέπει να επιβάλλονται κυρώσεις στους επιχειρηματίες εφόσον αποκαλύπτεται ότι οι επιχειρηματίες δεν πληρούν τις απαιτήσεις των προδιαγραφών 7

ότι είναι σκόπιμο να προβλεφθεί μεταβατική περίοδος, κατά την οποία το βόειο κρέας που έχει επισημανθεί σύμφωνα με τις προϊσχύσαντες ρυθμίσεις, δύναται να πωλείται χωρίς μεταβολή των υφισταμένων σημάτων 7

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αμοιβαία αναγνώριση

1. Η περίοδος που προβλέπεται στο άρθρο 14 παράγραφος 3 δεύτερο εδάφιο του κανονισμού (ΕΚ) αριθ. 820/97, κατά τη διάρκεια της οποίας δεν έχει απορριφθεί ή δοθεί έγκριση, ή δεν έχουν ζητηθεί από την αρμόδια αρχή του κράτους μέλους εισαγωγής συμπληρωματικά στοιχεία, ανέρχεται σε δύο μήνες από την επόμενη ημέρα της υποβολής της αίτησης.

Εντούτοις, μεταβατικά και έως την 1η Ιανουαρίου 1998, η εν λόγω περίοδος ανέρχεται σε τέσσερις μήνες.

2. Σύμφωνα με το άρθρο 14 παράγραφος 5 του κανονισμού (ΕΚ) αριθ. 820/97, για πρώτης ποιότητος τεμάχια βοείου κρέατος σε χωριστές (ατομικές) συσκευασίες, που έχουν επισημανθεί σε κράτος μέλος σύμφωνα με εγκεκριμένη προδιαγραφή και εισάγονται στο έδαφος άλλου κράτους μέλους χωρίς να προστίθενται άλλες πληροφορίες στην αρχική επισήμανση, η περίοδος που προβλέπεται στο άρθρο 14 παράγραφος 3 δεύτερο εδάφιο του κανονισμού (ΕΚ) αριθ. 820/97 είναι 14 ημέρες.

Εντούτοις, μεταβατικά και έως την 1η Ιανουαρίου 1998, η εν λόγω περίοδος ανέρχεται σε δύο μήνες.

3. Σύμφωνα με το άρθρο 14 παράγραφος 5 του κανονισμού (ΕΚ) αριθ. 820/97, το βόειο κρέας σε μικρές συσκευασίες λιανικής πώλησης που έχουν επισημανθεί σε κράτος μέλος σύμφωνα με εγκεκριμένη προδιαγραφή, δύναται να εισαχθεί στο έδαφος ενός άλλου κράτους μέλους και να διατεθεί στη συνέχεια στο εμπόριο χωρίς προηγούμενη έγκριση των στοιχείων της επισήμανσης από το εν λόγω κράτος μέλος, υπό τον όρο ότι:

α) οι εν λόγω συσκευασίες παραμένουν αμετάβλητες 7

β) οι εγκεκριμένες από το κράτος μέλος προδιαγραφές για τη συσκευασία καλύπτουν επίσης την εμπορία του συσκευασμένου βοείου κρέατος σε άλλα κράτη μέλη 7

γ) το κράτος μέλος που εγκρίνει τις εν λόγω προδιαγραφές παρέχει εκ των προτέρων όλα τα απαραίτητα στοιχεία σε όλα τα λοιπά κράτη μέλη όπου, σύμφωνα με τις εγκεκριμένες προδιαγραφές, το συσκευασμένο βόειο κρέας πρόκειται να διατεθεί στο εμπόριο.

Άρθρο 2

Ελάχιστες απαιτήσεις για τις προδιαγραφές

Όλοι οι επιχειρηματίες και οι ογρανώσεις, κατά την έννοια του άρθρου 13 του κανονισμού (ΕΚ) αριθ. 820/97, πρέπει σε κάθε αντίστοιχο στάδιο της παραγωγής και της πώλησης, να διαθέτουν σύστημα αναγνώρισης και κατάλληλο σύστημα καταγραφής, που να εφαρμόζονται κατά τρόπο ώστε να διασφαλίζεται ο συσχετισμός μεταξύ του κρέατος και του συγκεκριμένου ζώου ή ζώων, όπως προβλέπεται στο άρθρο 14 παράγραφος 2 του κανονισμού (ΕΚ) αριθ. 820/97. Το σύστημα καταγραφής πρέπει να περιλαμβάνει ιδίως την άφιξη και την αναχώρηση του ζωικού κεφαλαίου, των σφαγίων και/ή των τεμαχίων, έτσι ώστε να διασφαλίζεται η αντιστοιχία μεταξύ των αφίξεων και των αναχωρήσεων.

Άρθρο 3

Έλεγχοι

1. Οι επιχειρηματίες και οι οργανώσεις πρέπει να παρέχουν στο ανεξάρτητο όργανο, κατά την έννοια του άρθρου 14 παράγραφος 1 του κανονισμού (ΕΚ) αριθ. 820/97, καθώς και στην αρμόδια αρχή:

- πρόσβαση στις εγκαταστάσεις τους,

- πρόσβαση σε όλα τα μητρώα που αποδεικνύουν ότι τα στοιχεία των σχετικών σημάτων είναι ορθά.

2. Το ανεξάρτητο όργανο ή, σύμφωνα με το τρίτο εδάφιο του άρθρου 14 παράγραφος 1 του κανονισμού (ΕΚ) αριθ. 820/97, η αρμόδια αρχή, πρέπει να διεξάγουν τακτικούς επιτόπιους ελέγχους με βάση την ανάλυση των κινδύνων, στους οποίους θα λαμβάνεται ιδίως υπόψη ο πολύπλοκος χαρακτήρας των σχετικών προδιαγραφών. Για κάθε έλεγχο πρέπει να συντάσσεται έκθεση επιθεώρησης που θα περιλαμβάνει ιδίως τις τυχόν ελλείψεις καθώς και τα προτεινόμενα μέτρα για την αντιμετώπιση της κατάστασης και κάθε επιβληθείσα προθεσμία και κύρωση.

3. Στην περίπτωση που δεν γίνεται χρήση της δυνατότητας που προβλέπεται στο τρίτο εδάφιο του άρθρου 14 παράγραφος 1 του κανονισμού (ΕΚ) αριθ. 820/97, τα κράτη μέλη πρέπει να διεξάγουν ελέγχους κατά τρόπο που να παρέχονται επαρκείς εγγυήσεις ως προς την ακρίβεια των χρησιμοποιούμενων σημάτων. Η συχνότητα των εν λόγω ελέγχων θα καθορισθεί ιδίως σε σχέση με τον πολύπλοκο χαρακτήρα των εν λόγω προδιαγραφών.

4. Οι επιχειρηματίες, οι οργανώσεις και τα ανεξάρτητα όργανα ανακοινώνουν όλα τα σχετικά στοιχεία στην αρμόδια αρχή.

Άρθρο 4

Κυρώσεις

1. Τα κράτη μέλη καθορίζουν το καθεστώς κυρώσεων το οποίο εφαρμόζεται σε περίπτωση παράβασης των διατάξεων του κανονισμού (ΕΚ) αριθ. 820/97 και λαμβάνουν όλα τα αναγκαία μέτρα για τη διασφάλιση της εφαρμογής του. Οι προβλεπόμενες κυρώσεις πρέπει να είναι αποτελεσματικές, ανάλογες και αποτρεπτικές.

2. Με την επιφύλαξη της επιβολής των κυρώσεων που αναφέρονται στο άρθρο 21 του κανονισμού (ΕΚ) αριθ. 820/97, στην περίπτωση που το βόειο κρέας έχει επισημανθεί και διατεθεί στο εμπόριο χωρίς να έχουν τηρηθεί οι προδιαγραφές, ή εφόσον δεν υπάρχουν εγκεκριμένες προδιαγραφές, τα κράτη μέλη απαιτούν να αποσυρθεί το εν λόγω κρέας από την αγορά μέχρι να αφαιρεθεί το σήμα ή να τεθεί νέο σήμα στο βόειο κρέας σύμφωνα με τον παρόντα κανονισμό.

Άρθρο 5

Τελικές διατάξεις

1. Η αρμόδια αρχή καταγράφει τις εγκεκριμένες προδιαγραφές, και ιδίως κάθε επιχειρηματία και οργάνωση που είναι υπεύθυνοι για την επισήμανση του βοείου κρέατος, καθώς και το ανεξάρτητο όργανο που είναι υπεύθυνο για τους ελέγχους.

2. Τα κράτη μέλη ανακοινώνουν το συντομότερο δυνατό στην Επιτροπή, τις αρχές που είναι αρμόδιες για την εφαρμογή του συστήματος επισήμανσης βάσει του κανονισμού (ΕΚ) αριθ. 820/97, καθώς και τις συμπληρωματικές λεπτομέρειες εφαρμογής και ιδίως εκείνες που αφορούν τους σχετικούς ελέγχους που θα πρέπει να διεξαχθούν και τις κυρώσεις που θα πρέπει να επιβληθούν.

Άρθρο 6

Έναρξη ισχύος

Ο παρών κανονισμός αρχίζει να ισχύει την 1η Ιουλίου 1997.

Εντούτοις, το βόειο κρέας που έχει επισημανθεί με βάση προγενέστερες ρυθμίσεις, δύναται να πωλείται έως την 1η Ιανουαρίου 1998 χωρίς μεταβολή στα υπάρχοντα σήματα.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Ιουνίου 1997.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 117 της 7. 5. 1997, σ. 1.